

**ประกาศองค์การบริหารส่วนตำบลเมืองเดช**

**เรื่อง มาตรการดำเนินการทางวินัยและการเสริมสร้างขวัญกำลังใจ**

**องค์การบริหารส่วนตำบลเมืองเดช อำเภอเดชอุดม จังหวัดอุบลราชธานี**

 **ประจำปีงบประมาณ พ.ศ.2563**

ด้วยรัฐธรรมนูญแห่งราชอาณาจักรไทยได้บัญญัติให้องค์กรปกครองส่วนท้องถิ่นมีความเป็นอิสระในการบริหารงานบุคคล ตามความต้องการและความเหมาะสมของท้องถิ่น ประกอบกับพระราชบัญญัติระเบียบงานบริหารงานบุคคลส่วนท้องถิ่น พ.ศ.2542 บัญญัติให้คณะกรรมการกลางพนักงานส่วนตำบล กำหนดมาตรฐานทั่วไปเกี่ยวกับวินัยและการรักษาวินัย และการดำเนินการทางวินัยให้เหมาะสมกับลักษณะการบริหารและอำนาจหน้าที่ขององค์การบริหารส่วนตำบล และจะต้องอยู่ภายใต้มาตรฐานกลางเกี่ยวกับการบริหารงานบุคคลที่คณะกรรมการมาตรฐานการบริหารงานบุคคลส่วนท้องถิ่นกำหนด

 อาศัยอำนาจตามความในมาตรา 17 (6) ประกอบมาตรา 26 แห่งพระราชบัญญัติระเบียบบริหารงานบุคคลส่วนท้องถิ่น พ.ศ.2542 และมติคณะกรรมการกลางพนักงานส่วนตำบล ในการประชุมครั้งที่ 5/2544 เมื่อวันที่ 28 มิถุนายน 2544 ให้ประกาศมาตรฐานทั่วไปเกี่ยวกับวินัยและการรักษาวินัย และการดำเนินการทางวินัย

 ในการนี้ องค์การบริหารส่วนตำบลเมืองเดช จึงประกาศมาตรการเกี่ยวกับวินัยและการเสริมสร้างขวัญกำลังใจของพนักงานส่วนตำบลและพนักงานจ้าง และเป็นไปอย่างมีประสิทธิภาพบนพื้นฐานของระบบคุณธรรม ดังนี้

 **มาตรการเสริมสร้างขวัญกำลังใจ**

1. มีการมอบรางวัลให้กับพนักงานส่วนตำบลและพนักงานจ้างสำหรับพนักงานที่ปฏิบัติตนเป็นแบบอย่างที่ดีของเพื่อนร่วมงาน โดยอาจจะมอบเป็นรางวัลหรือเกียรติบัตรเชิดชูเกียรติ มอบให้ปีละ 1 ครั้งๆละ 2 คน ที่ผ่านการคัดเลือกระดับสำนัก/กอง แล้วมาระดับองค์กร โดยมีหลักเกณฑ์ทั่วไป ดังนี้
	1. ความสม่ำเสมอในการปฏิบัติงานราชการ
	2. มนุษย์สัมพันธ์ที่ดีต่อประชาชน ผู้บังคับบัญชาและเพื่อนร่วมงาน
	3. การรักษาวินัย ไม่มีข้อร้องเรียนเรื่องทุจริต ประพฤติมิชอบหรือผิดศีลธรรม
	4. การอุทิศตนเสียสละเพื่องานและส่วนรวม

**มาตรการดำเนินการทางวินัย**

1. มอบอำนาจให้ผู้บังคับบัญชาชั้นต้นพิจารณาโทษแก่บุคคลากรในสังกัดที่กระทำผิดวินัยไม่ร้ายแรงได้ในชั้นว่ากล่าวตักเตือนแล้วเสนอให้ปลัดองค์การบริหารส่วนตำบล และนายกองค์การบริหารส่วนตำบลทราบ
2. มีมาตรการการรักษาวินัย โดยลดหย่อนโทษให้แต่ละระดับสายการบังคับบัญชาละ 3 ครั้ง ยกเว้นการกระทำผิดวินัยในมาตรการที่ประกาศเป็นกฎเหล็ก คือ

 2.1 การดื่มสุรา การเล่นการพนันในสถานที่ราชการ

 2.2 การทุจริตหรือมีพฤติกรรมเรียกร้องผลประโยชน์จากประชาชนที่นอกเหนือจากที่กฎหมายหรือระเบียบกำหนด

 2.3 การขาดเวรยามรักษาสถานที่จนเป็นเหตุให้เกิดความเสียหายกับประชาชนหรือองค์การบริหารส่วนเมืองเดช

 2.4 การทะเลาะวิวาทกันเอง

จึงประกาศให้ทราบทั่วไป

 ประกาศ ณ วันที่ 10 ตุลาคม พ.ศ. 2562



 ( นางสุจิตรา พาพันธ์ )

 นายกองค์การบริหารส่วนตำบลเมืองเดช